Mies ryöväsi pullolleen olutta ahdetun pakettiauton panimon edestä Espoossa – hurjistunut johtaja pysäytti voron karku­matkan itse - Kotimaa - Ilta-Sanomat
Olutpanimo ilmoitti varkaudesta välittömästi sosiaaliseen mediaan.
Kuva: Mika Ranta / HS, Twitter
Julkaistu: 16.7. 19:43
Fat Lizardin hallituksen puheenjohtaja Tuomas Koskipää kertoo autovarkaan poistuneen Puolarintiellä ohjaamosta tukevassa humalassa.
Ravintola Fat Lizardin pullolleen olutta lastattu pakettiauto varastettiin torstaina suoraan panimon nosto-oven edestä Espoon Otaniemessä.
Tapauksesta kertoi ensin MTV Uutiset.
– Auto oli parkissa avaimet virtalukossa ehkä muutaman minuutin. Kuvittelimme ensin, että joku omasta porukastamme oli ottanut auton käyttöönsä. Noin tunnin kuluttua valkeni, että joku toinen oli napannut sen keskellä kirkasta päivää, Fat Lizardin hallituksen puheenjohtaja Tuomas Koskipää sanoo Ilta-Sanomille.
Varkauden paljastuttua yritys ilmoitti asiasta välittömästi poliisille ja sosiaaliseen mediaan. Koskipään mukaan autosta alkoi tulla nopeasti havaintoja Helsingin ja Espoon suunnalta.
Kun joku yhteydenottajista kertoi Facebookissa nähneensä auton Espoon Finnoontiellä, lähellä ajellut Koskipää lähti huristelemaan saman tien neuvottuun suuntaan. 200 metrin päässä Puolarintiellä tuttu pakettiauto körötteli suoraan Koskipäätä vastaan pysähtymisvaloja vilkuttava poliisiauto rinnallaan.
– Varas ajoi kohtalaisen hiljaista vauhtia, eikä selvästikään välittänyt poliisin vilkuista. Siinä kohtaa vedin auton poikittain tielle, ja ajelu päättyi siihen. Ukko nostettiin poliisiauton takakonttiin, ja me saimme kaljat takaisin.
Koskipää arvelee, ettei varas ollut ajellessaan edes kurkistanut auton takakonttiin. Keski-ikäisellä miehellä oli omat juomaeväänsä auton ohjaamossa.
– Hytistä löytyi salmiakkikossua ja lonkeroa. Hänellä oli takakontissa yli 7 000 euron edestä kaljaa, mutta oli asiasta ilmeisesti autuaan tietämätön.
Kiinniottohetkellä mies vaikutti Koskipään mukaan olevan ”ainakin aivan taivaan kännissä”. Ajelun aikana muutama takakontin kaljakoreista oli kaatunut.
– Kyllähän tällainen aika paljon pokkaa vaatii tai sellaista taistelukuntoa, ettei välitä enää mistään. Poliisi talutti hänet suoraan autoon, eikä mies siinä kohtaa enää yrittänyt rimpuilla sen enempiä vastaan.
Länsi-Uudenmaan poliisin tilannekeskuksesta vahvistettiin torstai-iltana Ilta-Sanomille, että Fat Lizardin varastettu auto otettiin kiinni Espoossa aiemmin päivällä.